Bok rôndha: Panêmuku iya mung kae, patut dadi wong gêdhe, tur pintêr, nganti olèh pangalêmbana saka kangjêng parentah. Dene prakara bojo lan anak iku gampang, amarga Radèn Adicôndra dudu kalairan kene, kiraku gampang kengguhe marang bôndha, beda karo Radèn Sukardi, kêpala bêsar ora dhêmên marang bôndha. Coba mênênga sadhela Sani, aku tak nulis. Radèn Adicôndra mêngko sore tak aturane mrene, kiraku dhangan, amarga sabêne yèn mêntas papriksa iya sok mampir mrene. Si Kacung bojomu undangên, layang iki konên ngaturake bêndara sêtèn kutha, yèn uwis bali konên mrene, arêp tak ajak caturan.